《行路难七首 其四》
元代·郭翼

秦女卷衣咸阳宫，兰烟桂霰茱萸芳。泥金烂烂辉五綵，新衣新赐苏合房。

朝拥群仙行，羲和御车驾飞龙。暮从天女游，月中吹笙凤鸣空。

君恩恐移今已衰，羞将泪滴红芙蓉。宁作蓬池并翼鸟，飞飞到死成匹双。

作者简介：（1305—1364）元昆山人，字羲仲，号东郭生，又号野翁。少从卫培学，工诗，尤精于《易》。以豪杰自负。尝献策张士诚，不用，归耕娄上。老得训导官，与时忤，偃蹇以终。有《雪履斋笔记》、《林外野言》。